હકીકતમાં મહારાષ્ટ્ર ચેમ્બર ઑફ હાઉસિંગ ઇન્ડસ્ટ્રી (એમસીએચઆઇ) જેવી સંસ્થાઓએ લાગુ પાડેલા કડક નિયમોને કારણે રિયલ એસ્ટેટ સેક્ટર વધારે ઑર્ગેનાઇઝ્ડ બન્યું છે જેને કારણે એ રોકાણકારોનું વધારે ને વધારે ધ્યાન પોતાના તરફ ખેંચી રહ્યું છે. છાયા શાહ કહે છે, ‘રિયલ એસ્ટેટ માર્કેટમાં સારીએવી સ્પષ્ટતા જોવા મળે છે અને મોટા ભાગના પ્રોજેક્ટ્સ બધી મંજૂરી મેળવ્યા બાદ જ આગળ વધારવામાં આવે છે. આ કારણે બિનનિવાસી ભારતીયો જે પ્રોજેક્ટ્સ પૂરા થઈ ગયા હોય અથવા તો પૂરા થવાની તૈયારીમાં હોય એમાં રોકાણ કરવાનું વધારે પસંદ કરે છે. અહીં બિલ્ડરની બ્રૅન્ડ-વૅલ્યુ અને છાપ પણ સારોએવો રોલ ભજવે છે. બિનનિવાસી ભારતીયો મોટા ભાગે મુંબઈ, દિલ્હી અને બૅન્ગલોર જેવાં શહેરોમાં રોકાણ કરવાનું વધારે પસંદ કરે છે. સામાન્ય રીતે બિનનિવાસી ભારતીયો ઊંચી કિંમતની પ્રૉપર્ટીમાં રોકાણ કરવાનું પસંદ કરે છે જેથી ટૂંક સમયમાં તેમને સારુંએવું વળતર મળી શકે.’